**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL KLAIPĖDOS „GILIJOS“ PRADINĖS MOKYKLOS NUOSTATŲ PATVIRTINIMO“ PROJEKTO**

**1. Parengto projekto tikslai ir uždaviniai.** Šis projektas parengtas, siekiant patvirtinti atnaujintus Klaipėdos „Gilijos“ pradinės mokyklos (toliau – Mokykla) nuostatus. Sprendimo projekto tikslas – užtikrinti teisės aktų vykdymą. Uždavinys – patvirtinti pakeistus biudžetinės įstaigos nuostatus.

**2. Kaip šiuo metu yra teisiškai reglamentuojami projekte aptarti klausimai?** Šiuo metu galioja Klaipėdos miesto savivaldybės tarybos 2021 m. vasario 25 d. sprendimu Nr. T2-32 patvirtinti Mokyklos nuostatai. Juose reikia atlikti pakeitimus, susijusius su Mokyklos mokytojų tarybos veiklos reglamento pokyčiais ir naujais Mokyklos bendruomenės susitarimais.

Projektu teikiami Mokyklos nuostatai parengti, vadovaujantis Nuostatų, įstatų ar statutų įforminimo reikalavimais, patvirtintais Lietuvos Respublikos švietimo, mokslo ir sporto ministro 2011 m. birželio 29 d. įsakymu Nr. V-1164 (2021-04-30 redakcija). Pagal šio teisės akto 11 puntą nustatyta, kad mokytojų savivaldos institucijos nariu negali būti Mokyklos vadovas.

**3. Kokios siūlomos naujos teisinio reglamentavimo nuostatos ir laukiami rezultatai?**

Teikiamuose Mokyklos nuostatuose, tikslinami punktai, susiję su mokytojų tarybos narių išrinkimu, perrinkimu, kadencijos laikotarpio nustatymu. Taip pat atlikti nuostatų struktūriniai ir redakciniai pakeitimai, atsižvelgus į Mokyklos bendruomenės susitarimus.

Patvirtinus pakeistus Mokyklos nuostatus, bus užtikrintas teisės aktų vykdymas ir įtvirtinti nauji Mokyklos bendruomenės susitarimai.

**4. Numatomo teisinio reguliavimo poveikio vertinimas.** Neigiamų pasekmių nenustatyta.

**5. Projektui įgyvendinti reikalingas kitų teisės aktų keitimas, naujų teisės aktų priėmimas.**

Kitų teisės aktų projektui įgyvendinti nereikia.

**6. Biudžeto lėšų poreikis projektui įgyvendinti, lėšų sutaupymo galimybės įgyvendinant projektą, finansavimo šaltiniai.** Projektui įgyvendinti papildomų lėšų nereikia. Mokykla padengs nuostatų įregistravimo išlaidas.

**7. Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas.** Sprendimo projektą vertino Klaipėdos miesto savivaldybės administracijos specialistai ir Mokyklos taryba. Į siūlymus atsižvelgta.

**8. Kiti sprendimui priimti reikalingi pagrindimai, skaičiavimai ir paaiškinimai.** Nėra

PRIDEDAMA:

1.Teisės aktų, nurodytų sprendimo projekto įžangoje, išrašas, 1 lapas.

2. Klaipėdos miesto savivaldybės tarybos 2021 m. vasario 25 d. sprendimo Nr. T2-32 „Dėl Klaipėdos „Gilijos“ pradinės mokyklos nuostatų patvirtinimo“ išrašas, 11 lapų.

3. Mokyklos tarybos posėdžio 2023-03-24 protokolo Nr. V3-4 išrašas, 1 lapas.

|  |  |  |
| --- | --- | --- |
| Švietimo skyriaus vedėja |  | Laima Prižgintienė |